ชงครม.ปะผุ‘คืนภาษีบ้าน-รถ’
คลังเดินหน้าเพิ่มสิทธิหักภาษี &#8220;บ้านรถ&#8221; เข้า ครม.สัปดาห์หน้า
24 ก.ย. 2554

คลังเดินหน้าเพิ่มสิทธิหักภาษี “บ้านรถ” เข้า ครม.สัปดาห์หน้า
นายบุญทรง เตริยาภิรมย์ รมช.คลัง กล่าวว่า ในวันอังคารที่ 27 ก.ย.นี้ กระทรวงการคลังจะเสนอเพิ่มเติมเงื่อนไขของมาตรการหักภาษีบ้านหลังแรกไม่เกิน 5 แสนบาท และรถยนต์คันแรกไม่เกิน 1 แสนบาท ให้คณะรัฐมนตรี (ครม.) พิจารณาเห็นชอบ เนื่องจากมีผู้เกี่ยวข้องเสนอให้กระทรวงการคลังพิจารณาออกมาตรการเพิ่มเติม เพื่อช่วยให้ประชาชนได้ประโยชน์จากมาตรการนี้มากขึ้น
รมช.คลัง กล่าวว่า มาตรการบ้านหลังแรกจะปรับเปลี่ยนวิธีการจากเดิมที่ให้นำค่าบ้านมาเป็นรายจ่ายเพื่อนำมาหักลดหย่อนภาษี มาเป็นการให้สิทธิในการหักภาษีที่ประชาชนจ่ายได้โดยตรงตามจำนวนราคาบ้านที่รัฐบาลให้สิทธิไว้ 10% ของราคาบ้าน แต่ไม่เกิน 5 แสนบาท ซึ่งจะทำให้ได้สิทธิหักภาษีมากขึ้น ขณะนี้รอให้กรมสรรพากรจัดทำรายละเอียดให้เสร็จเพื่อจะได้นำเสนอต่อ ครม.
สำหรับเงื่อนไขอย่างอื่นยังเหมือนเดิม คือ ราคาบ้านไม่เกิน 5 ล้านบาท นำ 10% ของราคาบ้านมาใช้สิทธิหักภาษีเป็นเวลา 5 ปี ต่อเนื่อง โดยผู้ซื้อบ้านสามารถเริ่มใช้ได้ทันทีในปีที่มีการโอนกรรมสิทธิ์หรือปีถัดไป แต่ต้องนับต่อเนื่องเป็นเวลา 5 ปี
นายบุญทรง กล่าวว่า ในส่วนของมาตรการรถยนต์คันแรก หากกรมสรรพสามิตเสนอความเห็นแก้ไขมาได้ทันก็จะนำเข้า ครม. พร้อมมาตรการบ้านหลังแรก โดยผู้ประกอบการได้ขอให้เพิ่มเงื่อนไขในส่วนของรถยนต์นั่งไม่ต้องจำกัดขนาดเครื่องยนต์ จากเดิมที่กำหนดไว้ไม่เกิน 1500 ซีซี และยังมีในส่วนของรถยนต์นำเข้าที่ขอให้ได้สิทธิการคืนเงินด้วย
ขณะที่เงื่อนไขหลักๆ ยังเหมือนเดิม รถยนต์ไม่เกิน 1 ล้านบาท ทำสัญญาซื้อขายตั้งแต่วันที่ 16 ก.ย. 2554 ถึง 31 ธ.ค. 2555 และจะได้คืนเงินตามภาษีสรรพสามิตของรถยนต์แต่ไม่เกิน 1 แสนบาท โดยจะได้เงินคืนหลังจากที่ซื้อรถแล้ว 1 ปี และต้องถือครองรถเป็นเวลา 5 ปี หากผิดเงื่อนไขต้องคืนเงินกลับให้รัฐบาล
นายอรรถวิชช์ สุวรรณภักดี สส.กทม. ในฐานะโฆษก กล่าวว่า การที่ น.ส.ยิ่งลักษณ์ ชินวัตร นายกฯ ระบุว่า โครงการบ้านของบริษัท เอสซี แอสเสท คอร์เปอเรชั่น ราคา 8 ล้านบาทขึ้นไปนั้น ความจริงบริษัทนี้มีโครงการทำบ้านทาวน์โฮม ชื่อ วิสต้า วันเอทโอ 180 รวม 116 ยูนิต ราคาเริ่มต้น 3.99 ล้านบาท โครงการคอนโดมิเนียมอีก 3 โครงการ คือ เซ็นทริค ซีน 696 ยูนิต ราคาเริ่มต้น 2.3 ล้านบาท โครงการ เซ็นทริค 270 ยูนิต ราคาตั้งแต่ 2.95.5 ล้านบาท และโครงการเดอะเครสท์ จำนวน 163 ยูนิต ราคาเริ่มต้น 3.9 ล้านบาท รวม 1,000 ยูนิต ที่ได้ประโยชน์จากโครงการบ้านหลังแรก